Il-Kunsill kompla jsaħħaħ il-miżuri restrittivi tiegħu kontra r-Repubblika Demokratika tal-Poplu tal-Korea billi ttraspona s-sanzjonijiet settorjali imposti mir-Riżoluzzjoni 2371 (2017) tal-Kunsill tas-Sigurtà tan-NU. Din ir-riżoluzzjoni ġiet adottata fil-5 ta' Awwissu 2017 b'reazzjoni għall-attivitajiet marbutin mal-armi nukleari u mal-iżvilupp ta' missili ballistiċi li għaddejjin bħalissa fir-Repubblika Demokratika tal-Poplu tal-Korea (RDPK), bi ksur u nuqqas sfaċċat ta' osservanza tar-riżoluzzjonijiet preċedenti tal-Kunsill tas-Sigurtà tan-NU. Il-Kunsill ser jittrasponi b'ħeffa s-sanzjonijiet addizzjonali inklużi fl-aħħar riżoluzzjoni tal-Kunsill tas-Sigurtà tan-NU (2375 tal-11 ta' Settembru 2017), li ddaħħal aktar sanzjonijiet fuq ir-RDPK, inkluż it-tisħiħ ta' xi wħud mill-miżuri li ddaħħlu mill-UNSCR 2371, pereżempju dwar il-ħaddiema tal-Korea ta' Fuq. Dan jirrifletti l-approċċ maqbul fil-laqgħa informali tal-ministri għall-affarijiet barranin tal-UE f'Tallinn fis-7 ta' Settembru, li jenfasizza wkoll il-ħtieġa ta' ħidma għall-implimentazzjoni tar-riżoluzzjonijiet kollha tal-Kunsill tas-Sigurtà tan-NU mill-istati kollha tan-NU. Il-miżuri li ddaħħlu bir-riżoluzzjoni 2371 (2017) tal-KSNU għandhom fil-mira tagħhom l-esportazzjonijiet ewlenin tar-RDPK , u jimponu projbizzjoni totali fuq l-esportazzjonijiet kollha tal-faħam, il-ħadid, il-mineral tal-ħadid, il-frott tal-baħar, iċ-ċomb u l-mineral taċ-ċomb . Sanzjonijiet addizzjonali għandhom fil-mira tagħhom il-kuntrabandu tal-armi, l-impriżi konġunti ma' kumpaniji barranin, il-banek u l-kapaċità tar-RDPK li tiġġenera dħul u li jkollha aċċess għas-sistema finanzjarja internazzjonali. Barra minn hekk, l-istati membri tal-UE mhux ser iħallu liċ-ċittadini tal-Korea ta' Fuq jaħdmu aktar fit-territorji tagħhom peress li dawn huma suspettati li jiġġeneraw dħul li qed jintuża biex jiġu appoġġati l-programmi illegali tal-pajjiż fil-qasam tal-armi nukleari u tal-missili ballistiċi. L-istati membri ser jipprojbixxu wkoll il-ftuħ ta' impriżi konġunti ġodda u entitajiet kooperattivi, kif ukoll l-espansjoni ta' impriżi konġunti eżistenti permezz ta' investimenti addizzjonali ma' kwalunkwe entità u individwu mir-RDPK. Il-Kunsill diġà ttraspona fl-10 ta' Awwissu l-elenkar addizzjonali impost mir-Riżoluzzjoni tal-Kunsill tas-Sigurtà tan-NU, biż-żieda ta' disa' persuni u erba' entitajiet li jappoġġaw dawn il-programmi illeċiti mal-listi tal-persuni soġġetti għal iffriżar tal-assi u restrizzjonijiet fuq l-ivvjaġġar. L-għadd totali ta' persuni soġġetti għal miżuri restrittivi kontra r-RDPK huwa ta' 62 persuna u 50 entità kif elenkati min-NU. Barra minn hekk, 38 persuna u erba' entitajiet huma ddeżinjati b'mod awtonomu mill-UE. L-UE qed timplimenta r-riżoluzzjonijiet kollha tal-Kunsill tas-Sigurtà tan-NU li ġew adottati b'reazzjoni għall-programmi tar-RDPK fil-qasam nukleari u tal-armi nukleari, ta' armi oħra ta' qerda massiva u tal-missili ballistiċi. Barra minn hekk, l-UE imponiet miżuri restrittivi awtonomi kontra r-RDPK, li jikkomplementaw u jsaħħu r-reġim tas-sanzjonijiet tan-NU. L‐atti legali ser jiġu ppubblikati fil‐Ġurnal Uffiċjali tal‐15 ta' Settembru. Miżuri restrittivi tal-UE kontra l-Korea ta' Fuq (informazzjoni ġenerali) Konklużjonijiet tal-Kunsill dwar ir-Repubblika Demokratika tal-Poplu tal-Korea (stqarrija għall-istampa 17/7/17) Dikjarazzjoni mir-Rappreżentant Għoli tal-UE dwar is-sitwazzjoni fil-Peniżola Koreana, 14/08/2017